LAOAG CITY – Dagus a nagreklamo iti kuerpo ti pulisya ti maysa nga estudyante ti Maritime Education gapu iti maipagarup a panangtibab kenkuana ti dean ti Maritime Education ti Northwestern University iti ciudad ti Laoag.
Nabigbig ti biktima a ni Deo Paul Dalayap, agtawen iti 18 ken taga Brgy. San Mateo, Batac City.
Kuna ni Dalayap a malaksid iti dean a ni Pedrito de la Cruz ket inreklamo na pay ti instructor na a ni Romeo Mata gapu iti panangbagsak na kenkuana iti maysa a subject ken panangikkat na kenkuana iti Ship Board Orientation and Familiarization Training da.
Inako ti estudyante a nakaaramid iti saan a naimbag kabayatan ti klase gapu iti panagbettak ti ay-ayamen na a botelya ti softdrinks.
Kuna na a naparuar tapno ayaban na dagiti naganak kenkuana ngem kabayatan nga agtetext kadagiti nagannak kenkuana ket tinibab daytoy ti dean a ni de la Cruz.
Naglikudan met ni de la Cruz ti alegasyon ti estudyante ngem inako na a ginuyod na laeng dagiti atitiddog nga iming na.
Kuna pay ti dean a ti saan a panangpalubos a makiraman iti training ket paset ti panangdisiplina iti estudyante a saan a madisiplinaan dagiti nagannak kenkuana.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn